Potrebno je napraviti jednostavan API koji će omogućiti ubacivanje rezultata fudbalske lige šampiona, kao i pregled tabela i rezultata. Zadatak je podeljen po nivoima gde su pojedini nivoi unapređenje postojeće funkcionalnosti pa se rešavanjem takvih nivoa ujedno rešava i osnovni nivo, primer za ovo je sledeći: rešavanjem nivoa 4 ujedno je rešen i nivo 2.

Svako može rešiti onoliko nivoa koliko smatra da je neophodno, s tim da je potrebno rešiti minimalno jedan nivo da bi kod otišao na review.

1. Napraviti API endpoint koji će primiti sve rezultate utakmica jedne grupe lige šampiona u fudbalu u JSON formatu (primer: prilog 1) i vratiti konačnu tabelu ove grupe.
2. Napraviti API endpoint koji će vraćati tabelu iz tačke 1 (trenutno stanje tabele, primer prilog 2). Objašnjenje pravila za kreiranje tabele su na kraju teksta u napomeni.
3. Unaprediti API endpoint-e iz tačaka 1 i 2 da se mogu slati rezultati više grupa odjednom, kao i da se vraća trenutno stanje svih tabela za koje postoje podaci.
4. Unaprediti API endpoint koji vraća trenutno stanje svih tabela da može vratiti rezultate svih ili samo traženih tabela.
5. Unaprediti API endpoint iz tačke 1 tako da se rezultati mogu slati parcijalno (npr. samo jedna utakmica, više utakmica, sve utakmice jedne grupe itd.)
6. Napraviti API endpoint koji će omogućiti vraćanje ubačenih (trenutnih) rezultata gde je omogućeno filtriranje po datumu (od - do), grupi i timu, i to tako da se može filtrirati bilo kojom kombinacijom filtera (npr. jedan filter, svi fiteri, bez filtera..)
7. Omogućiti izmenu rezultata koji su već poslati (po izboru npr. preko novog ili postojećeg endpoint-a, jednog rezultata ili više rezultata odjednom).

\*Napomena: Polje “score” označava rezultat utakmice, gde broj pre “dve tačke” označava broj golova koji je postigao domaći tim - “homeTeam”, dok broj iza “dve tačke” označava broj golova koji je postigao gostujući tim - “awayTeam”. Tim koji je postigao više golova dobija 3 poena, dok drugi tim ne dobija poene. Ukoliko su timovi postigli isti broj golova oba tima dobijaju po jedan poen.

Poredak na tabeli odredjuje broj bodova. U slučaju da dva tima imaju isti broj bodova prednost ima tim koji je postigao više golova. Ukoliko je i to izjednačeno onda se gleda odnos postignutih i primljenih golova - “goalDifference”.